ai4bharat/Pralekha huggingface dataset:
गृह मंत्रालय
‘महा’ चक्रीवादळाच्या पार्श्वभूमीवर गुजरात आणि महाराष्ट्रातील तयारीचा मंत्रिमंडळ सचिवांनी घेतला आढावा
नवी दिल्ली, 4 नोव्हेंबर 2019
गुजरात, महाराष्ट्र तसेच दमण आणि दीव इथल्या चक्रीवादळाच्या पार्श्वभूमीवर हाती घेतलेल्या तयारीचा केंद्रीय मंत्रिमंडळ सचिव राजेश गौबा यांच्या अध्यक्षतेखाली झालेल्या राष्ट्रीय आपत्ती व्यवस्थापन समितीच्या बैठकीत आढावा घेण्यात आला.
सध्याची परिस्थिती तसेच मदत आणि बचाव कार्याची सिद्धता याबाबत मंत्रिमंडळ सचिवांनी आढावा घेतला आणि गरज पडेल तेव्हा तात्काळ साहाय्य करण्याचे आदेशही दिले.
सध्या पूर्व मध्य अरबी समुद्रात असलेले ‘महा’ चक्रीवादळ पश्चिम आणि उत्तर पश्चिम दिशेकडे सरकत असून 5 नोव्हेंबरच्या सकाळपर्यंत त्याची तीव्रता आणखी वाढण्याची शक्यता आहे. त्यानंतर या वादळाचा जोर कमी होईल आणि 6 नोव्हेंबरची रात्र तसेच 7 नोव्हेंबरची सकाळ या दरम्यान हे वादळ गुजरात आणि महाराष्ट्राच्या किनारपट्टीला पार करेल. या काळादरम्यान ताशी 90 ते 100 किलोमीटर वेगाने वाहणारे वारे, मुसळधार पाऊस आणि दीड मीटर उंचीच्या लाटा उसळण्याची शक्यता आहे.
गुजरात आणि महाराष्ट्राच्या मुख्य सचिवांनी यावेळी हाती घेण्यात आलेल्या आवश्यक तयारीविषयी माहिती दिली. तसेच तटरक्षक दल आणि नौदलाची जहाजे यासह राष्ट्रीय आपत्ती निवारण पथक आदी सज्ज ठेवण्यात आल्याचीही माहिती दिली. या भागातील जिल्हा प्रशासनाला सतर्कतेचा इशारा देण्यात आला असून समुद्रातील मासेमारी थांबवण्यात आली आहे. दमण आणि दीवच्या प्रशासनानेही या संदर्भात माहिती दिली.
या बैठकीला गृह, संरक्षण मंत्रालय तसेच भारतीय हवामान विभाग, राष्ट्रीय आपत्ती व्यवस्थापन आणि निवारण पथकाचे ज्येष्ठ अधिकारी उपस्थित होते. गुजरात आणि महाराष्ट्राचे मुख्य सचिव तसेच केंद्रशासित प्रदेशातील प्रशासकीय अधिकारीही यावेळी उपस्थित होते.
B.Gokhale/J.Patankar/P.Malandkar
(Visitor Counter : 68
कायदा आणि न्याय मंत्रालय
भारत आणि मालदीवच्या न्यायालयीन सेवा आयोगामध्ये न्यायालयीन सहकार्य करण्याबाबतच्या सामंजस्य कराराला केंद्रीय मंत्रिमंडळाची मंजूरी
नवी दिल्ली, 20 जुलै 2022
पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत भारत आणि मालदीवच्या न्यायालयीन सेवा आयोगात न्यायालयीन बाबीविषयक सहकार्य करण्याबाबतच्या सामंजस्य कराराला आज मंजूरी देण्यात आली. न्यायालयीन सहकार्याबाबत भारत आणि इतर देशांमध्ये करण्यात आलेला हा आठवा करार आहे.
या सामंजस्य करारामुळे,न्यायालयांचे डिजिटलीकरण करण्यासाठी माहिती तंत्रज्ञानाचा लाभ घेण्यासाठी एक प्लॅटफॉर्म उपलब्ध होऊ शकेल. तसेच, दोन्ही देशांमधील आयटी कंपन्या आणि स्टार्ट अप्स साठीही या क्षेत्रात विकासाची संधी या करारामुळे मिळू शकेल.
गेल्या काही वर्षांत, भारत आणि मालदीव यांच्यातील दृढ संबंध बहुआयामी क्षेत्रात विस्तारले आणि मजबूत झाले आहेत. कायदा आणि न्याय क्षेत्रात सहकार्य करण्याबाबतच्या ह्या करारामुळे, दोन्ही देशातील संबंध आणखी मजबूत होण्याला बळ मिळेल. यामुळे, दोन्ही देशांना न्याय आणि इतर कायदेविषयक बाबींवर परस्परांना ज्ञान आणि तंत्रज्ञानाची देवाणघेवाण तर करता येईलच, त्याशिवाय भारताच्या “शेजारी प्रथम” धोरणाचे उद्दिष्टही साध्य होऊ शकेल.
N.Chitale/R.Aghor/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 122
पंतप्रधान कार्यालय
दिवंगत हरमोहन सिंग यादव यांच्या 10 व्या पुण्यतिथीनिमित्त 25 जुलै रोजी आयोजित कार्यक्रमाला पंतप्रधान नरेंद्र मोदी संबोधित करणार
पंतप्रधान नरेंद्र मोदी उद्या 25 जुलै 2022 रोजी संध्याकाळी 4:30 वाजता दिवंगत हरमोहन सिंग यादव यांच्या 10 व्या पुण्यतिथीनिमित्त आयोजित कार्यक्रमाला दूरदृष्यप्रणालीद्वारे संबोधित करतील.
हरमोहन सिंग यादव  हे यादव समाजाचे एक मोठे व्यक्तिमत्व आणि नेते होते. त्यांनी शेतकरी, मागासवर्गीय आणि समाजातील इतर घटकांसाठी दिलेल्या योगदानाचा गौरव म्हणून या कार्यक्रमात पंतप्रधानांचा सहभाग आहे.
हरमोहन सिंग यादव हे दीर्घकाळ राजकारणात सक्रिय राहिले आणि त्यांनी विधानपरिषदेचे सदस्य, विधानसभेतील आमदार, राज्यसभा सदस्य आणि 'अखिल भारतीय यादव महासभे'चे अध्यक्ष अशा विविध पदांवर काम केले. त्यांनी त्यांचे पुत्र सुखराम सिंग यांच्या मदतीने कानपूर आणि आसपास अनेक शैक्षणिक संस्था स्थापन केल्या.
1984 च्या शीख विरोधी दंगलीत अनेक शिखांच्या जीवाचे रक्षण करण्यासाठी शौर्य दाखविल्याबद्दल हरमोहन सिंग यादव यांना 1991 मध्ये शौर्य चक्र देऊन सन्मानित करण्यात आले होते.
पंतप्रधान कार्यालय
पंतप्रधानांनी महात्मा गांधींना त्यांच्या जयंतीनिमित्त राजघाटावर वाहिली पुष्पांजली
पंतप्रधान नरेंद्र मोदी यांनी आज राजघाटावर महात्मा गांधींना त्यांच्या जयंतीनिमित्त पुष्पांजली अर्पण केली.
आपल्या ट्विट संदेशात पंतप्रधान म्हणाले;
"महात्मा गांधींना राजघाटावर पुष्पांजली वाहिली. त्यांचे आदर्श जागतिक स्तरावर नावाजले जातात आणि त्यांच्या विचारांनी लाखो लोकांना बळ दिले आहे. #गांधीजयंती"
अर्थ मंत्रालय
महाराष्ट्र आणि गोव्यात प्राप्तिकर विभागाचे छापे
नवी दिल्ली, 28 ऑगस्ट 2021
प्राप्तिकर विभागाने 25.08.2021 रोजी महाराष्ट्र आणि गोवा येथील उद्योग समूहाशी संबंधित ठिकाणांवर छापे टाकत जप्तीची कारवाई केली.हा समूह पुणे, नाशिक, अहमदनगर आणि गोवा येथील एक नामांकित पोलाद उत्पादक आणि व्यापारी आहे. 44हून अधिक ठिकाणी छापे टाकण्यात आले.
छापे आणि जप्तीच्या मोहिमेदरम्यान, अनेक आक्षेपार्ह कागदपत्रे, दस्तऐवजांचे कागद आणि डिजिटल पुरावे जप्त करण्यात आले.
छापे टाकून केलेल्या कारवाई दरम्यान सापडलेल्या पुराव्यांमुळे हे उघड झाले आहे की, हा समूह विविध 'बनावट पावत्या जारी करणाऱ्यांकडून भंगाराची आणि स्पंज आयर्नची खरेदी करण्याच्या फसवणुकीच्या प्रकारांमध्ये गुंतला होता. या कारवाई दरम्यान बनावट पावत्या जारी करणाऱ्यांच्या ठिकाणांवरही छापे टाकण्यात आले. अशा पावत्या देणाऱ्यांनी कबूल केले आहे की, त्यांनी केवळ देयके पुरवली मात्र ज्याची देयके होती ते साहित्य पुरवलेले नाही.खरोखर खरेदी केल्याचे दाखविण्यासाठी आणि जीएसटी इनपुट क्रेडीटचा दावा करण्यासाठी बनावट ई-वे देयके देखील निर्माण करण्यात आली. पुण्याच्या जीएसटी प्राधिकरणाच्या सक्रीय पाठिंब्याने, बनावट ई-वे देयके ओळखण्यासाठी "व्हेईकल मुव्हमेंट ट्रॅकिंग अॅप" चा वापर करण्यात आला.या समूहाने दाखवलेली एकूण बनावट खरेदी, आतापर्यंत सुमारे 160 कोटी रुपयांची असल्याचे निष्पन्न झाले आहे.
विविध ठिकाणांवरून 3 कोटी रुपयांची बेहिशेबी रोकड आणि 5.20 कोटी रुपयांचे दागिने जप्त करण्यात आले आहेत. 1.34 कोटी रुपयांचे 194 किलो चांदीच्या बेहिशेबी वस्तूंही या कारवाई दरम्यान सापडल्या. करपात्र व्यक्तीने हे स्वीकारले असून हे अतिरिक्त उत्पन्न म्हणून घोषित केले आहे. या कारवाई दरम्यान आतापर्यंत, बेहिशेबी रोकड आणि दागिने, कमी आणि अतिरिक्त साठा आणि बोगस खरेदी यांचा समावेश असलेले 175.5 कोटी रुपयांचे बेहिशेबी उत्पन्न सापडले आहे.S.Patil/S.Chavan/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 168
संरक्षण मंत्रालय
पिनाका एमके -I  रॉकेट प्रणाली आणि पिनाका एरिया डिनायल म्युनिशन्स रॉकेट प्रणालीची डीआरडीओ आणि लष्कराकडून यशस्वी चाचणी
पिनाका एमके -I  रॉकेट प्रणाली आणि पिनाका एरिया डिनायल म्युनिशन्स रॉकेट प्रणालीची पोखरण रेंजवर संरक्षण संशोधन आणि विकास संस्था-डीआरडीओ आणि लष्कराकडून यशस्वी चाचणी घेण्यात आली. मागील पंधरा दिवसात एकूण 24 ईपीआरएस अग्निबाण डागण्यात आले.आवश्यक अचूकता आणि सातत्यपूर्णतेची सर्व उद्दिष्टे समाधानकारकपणे पूर्ण करण्यात आली. या चाचण्यांसह , उद्योगाद्वारे ईपीआरएस तंत्रज्ञान आत्मसात करण्याचा प्रारंभिक टप्पा यशस्वीरित्या पूर्ण झाला आहे आणि उद्योग भागीदार रॉकेट प्रणालीच्या वापरकर्ता चाचण्या/श्रेणी उत्पादनासाठी तयार आहेत.
पिनाका रॉकेट प्रणाली पुण्याच्या आर्मामेंट रिसर्च अँड डेव्हलपमेंट एस्टॅब्लिशमेंट यांनी विकसित केली आहे आणि याला डीआरडीओची आणखी एक पुणेस्थित प्रयोगशाळा हाय एनर्जी मटेरियल्स रिसर्च लॅबोरेटरीने सहाय्य पुरवले आहे.
ईपीआरएस ही पिनाका व्हेरियंटची अद्यनीत आवृत्ती आहे जी गेल्या दशकापासून भारतीय लष्कराच्या सेवेत आहे. उदयोन्मुख गरजा पूर्ण करण्यासाठी पल्ला वाढविणाऱ्या प्रगत तंत्रज्ञानासह प्रणाली अद्ययावत केली गेली आहे. या मोहिमेदरम्यान डीआरडीओ कडून तंत्रज्ञान हस्तांतरण अंतर्गत एमआयएल द्वारे निर्मित रॉकेटची उड्डाण चाचणी घेण्यात आली. पिनाका रॉकेट प्रणालीत वापरला जाणारा शस्त्रसाठा आणि फ्यूजच्या विविध प्रकारांची पोखरण फील्ड फायरिंग रेंजमध्ये यशस्वी चाचणी घेण्यात आली.
संरक्षण संशोधन आणि विकास विभागाचे सचिव आणि डीआरडीओचे अध्यक्ष डॉ जी सतीश रेड्डी यांनी प्रगत तंत्रज्ञानावर आधारित नवीन डिझाइन रॉकेटच्या उड्डाण चाचण्या विक्रमी वेळेत पूर्ण केल्याबद्दल सहभागी चमूचे अभिनंदन केले आहे.
भारतीय निवडणूक आयोग
कर्नाटक विधानसभेच्या सार्वत्रिक निवडणुकांच्या पार्श्वभूमीवर, कर्नाटक आणि शेजारील राज्यांमधील निवडणूक व्यवस्था समन्वयाचा भारतीय निवडणूक आयोगाने घेतला आढावा.
कर्नाटक विधानसभेची सार्वत्रिक निवडणूक 2023 च्या पार्श्वभूमीवर, निवडणूक व्यवस्था, कायदा आणि सुव्यवस्था समन्वय यांचा आढावा घेण्यासाठी मुख्य निवडणूक आयुक्त राजीव कुमार यांच्या नेतृत्वाखाली भारत निवडणूक आयोगाने आज दूरदृश्य प्रणालीद्वारे एक आढावा बैठक घेतली. या बैठकीला कर्नाटक तसेच गोवा, महाराष्ट्र, तेलंगणा, आंध्र प्रदेश, तामिळनाडू आणि केरळ या सीमावर्ती राज्यांचे मुख्य सचिव, पोलीस महासंचालक, नोडल पोलीस अधिकारी, केंद्रीय सशस्त्र पोलीस दल नोडल अधिकारी तसेच तटरक्षक दल, अमली पदार्थ नियंत्रण विभाग, आयकर इत्यादींसह अंमलबजावणी संस्थांच्या वरिष्ठ अधिकारी उपस्थित होते.
कर्नाटक राज्याच्या सीमेवर दक्षता वाढवण्याचे निर्देश मुख्य निवडणूक आयुक्त राजीव कुमार यांनी या आढावा बैठकीत दिले. बेकायदेशीर रोकड, दारू, अमली पदार्थ, मोफत वस्तूंची सीमा पार तस्करी होऊ नये यासाठी सहा शेजारील सहा राज्यांमधील 185 आंतरराज्यीय तपासणी चौक्यांवर लक्ष ठेवण्याच्या गरजेवर मुख्य निवडणूक आयुक्तांनी विशेष भर दिला. आजपर्यंत 305 कोटी रुपयांहून अधिक जप्तीची नोंद घेत  मुख्य निवडणूक आयुक्तांनी धनाचा प्रभाव नियंत्रित करण्यात अपयशी ठरणार्या स्थानिक अधिकार्यांची जबाबदारी निश्चित करण्यास सांगितले. अधिकार्यांनी शेजारील सीमावर्ती राज्यांच्या पाठिंब्याने जप्ती वाढवण्याचे तसेच राज्यात प्रलोभनमुक्त निवडणुकीचा आयोगाचा संकल्प पूर्ण करण्यासाठी नियमांचे उल्लंघन करणार्यांमध्ये प्रशासनाची भीती निर्माण करण्याचे निर्देश मुख्य निवडणूक आयुक्तांनी दिले. त्यांनी तटरक्षक दल आणि अमली पदार्थ नियंत्रण विभागाच्या अधिकार्यांना बारीक लक्ष ठेवण्याचे तसेच अंमली पदार्थांचा धोका कमी करण्यास मदत करण्याचे निर्देशही मुख्य आयुक्तांनी दिले.
|
|
State
|
|
No of Interstate Check Posts
|
|
Names of the bordering Unit 
|
|
Kerala
|
|
21
|
|
Kodagu 
Dakshin Kannada 
Mangalore City 
Mysore District 
Chamarajanagara 
|
|
Tamil Nadu
|
|
25
|
|
Bengaluru district 
Kolar 
Ramanagara 
KGF 
Chamarajanagara 
|
|
Andhra Pradesh
|
|
57
|
|
Chitradurga 
Ballari 
Raichur 
Tumkur 
Kolar 
Chikkaballapura 
KGF 
|
|
Telangana
|
|
24
|
|
Kalaburgi 
Yadagiri 
Raichur 
Bidar 
|
|
Maharashtra
|
|
53
|
|
Belagavi 
Vijayapura 
Kalaburgi 
Bidar 
Belagavi City 
|
|
Goa
|
|
5
|
|
Uttara Kannada 
Belagavi district 
|
|
Total
|
|
185
|
|
-
पंतप्रधान कार्यालय
इजिप्तच्या पंतप्रधानांच्या अध्यक्षतेखालील इजिप्शियन मंत्रिमंडळाच्या "इंडिया युनिट" समवेत पंतप्रधानांची बैठक
इजिप्त मधील कैरो येथे 24 जून 2023 रोजी आगमन झाल्यानंतर लगेचच पंतप्रधान नरेंद्र मोदी यांची इजिप्तच्या मंत्रिमंडळातील "इंडिया युनिट" समवेत एक बैठक झाली. प्रजासत्ताक दिन 2023 साठी भारताचे प्रमुख पाहुणे म्हणून इजिप्तचे राष्ट्रपती अब्देल फताह अल-सिसी यांनी या वर्षाच्या सुरुवातीला भारताला भेट दिल्यानंतर या इंडिया युनिटची स्थापना करण्यात आली. इंडिया युनिटचे नेतृत्व इजिप्तचे पंतप्रधान मुस्तफा मदबौली करत आहेत आणि त्यात अनेक मंत्री आणि वरिष्ठ अधिकारी यांचा समावेश आहे.
पंतप्रधान मदबौली आणि त्यांच्या मंत्रिमंडळातील सहकाऱ्यांनी इंडिया युनिटच्या वतीने हाती घेण्यात येत असलेल्या उपक्रमांची माहिती दिली आणि नवीन क्षेत्रातील सहकार्याबाबत प्रस्ताव मांडला. तसेच त्यांनी त्यांच्या भारतीय समकक्षांकडून मिळालेल्या सकारात्मक प्रतिसादाची प्रशंसा केली आणि इतर अनेक क्षेत्रांमध्ये भारत-इजिप्त द्विपक्षीय संबंध अधिक दृढ करण्यासाठी उत्सुक असल्याचे नमूद केले.
पंतप्रधानांनी इंडिया युनिटच्या स्थापनेची प्रशंसा केली आणि भारतासोबत द्विपक्षीय संबंध पुढे नेण्याच्या या ‘संपूर्ण सरकारी दृष्टिकोनाचे’ स्वागत केले आणि परस्पर हिताच्या विविध क्षेत्रात इजिप्त बरोबर एकत्र काम करण्यासाठी भारत तयार असल्याचे सांगितले.
व्यापार आणि गुंतवणूक, नवीकरणीय ऊर्जा, हरित हायड्रोजन, माहिती तंत्रज्ञान, डिजिटल पेमेंट प्लॅटफॉर्म, औषध निर्मिती आणि लोकांमधील संबंध यासारख्या क्षेत्रात सहकार्य मजबूत करण्याच्या उपायांवर यावेळी चर्चा झाली.
पंतप्रधान मदबौली व्यतिरिक्त, इजिप्तचे सात कॅबिनेट मंत्री आणि वरिष्ठ अधिकारी या बैठकीला उपस्थित होते, त्यामध्ये पुढील मंत्र्यांचा समावेश होता :
डॉ. मोहम्मद शेकर अल-मरकाबी, वीज आणि नवीकरणीय ऊर्जा मंत्री
समेह शौकरी, परराष्ट्र व्यवहार मंत्री
डॉ. हाला अल-सैद, नियोजन आणि आर्थिक विकास मंत्री
डॉ. रानिया अल-मशात, आंतरराष्ट्रीय सहकार मंत्री
डॉ. मोहम्मद माईत, अर्थमंत्री
डॉ. अम्र तलत, दळणवळण आणि माहिती तंत्रज्ञान मंत्री
इंजि. अहमद समीर, उद्योग आणि व्यापार मंत्री
पंतप्रधान कार्यालय
एनव्हीडियाचे मुख्य कार्यकारी अधिकारी जेन्सेन हुआंग यांनी घेतली पंतप्रधानांची भेट
नवी दिल्ली, 4 सप्टेंबर 2023
एनव्हीडियाचे मुख्य कार्यकारी अधिकारी जेन्सेन हुआंग यांनी आज पंतप्रधान नरेंद्र मोदी यांची भेट घेतली.
पंतप्रधानांनी X वर पोस्ट केले:
''@nvidia चे मुख्य कार्यकारी अधिकारी जेन्सेन हुआंग यांच्याशी उत्तम भेट झाली.आम्ही कृत्रिम बुद्धिमत्तेच्या जगतात भारताच्या समृद्ध संभाव्य संधींबद्दल विस्तृतपणे बोललो. भारताने या क्षेत्रात केलेल्या प्रगतीचे जेन्सेन हुआंग यांनी कौतुक केले आणि भारतातील प्रतिभावान तरुणांबद्दल ते तितकेच उत्साहित होते.''S.Kakade/S.Chavan/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
विज्ञान आणि तंत्रज्ञान मंत्रालय
पुणे-स्थित स्टार्ट-अप लवकरच बाजारात आणणार बिनविषारी, सौम्य आणि दीर्घकाळ टिकणारा हँड सॅनिटायझर
हातांसाठी सौम्य असणारा आणि हातांना कोरडे न करणारा पर्यावरण-स्नेही, दीर्घकाळ टिकणारा हँड सॅनिटायझर आता लवकरच बाजारात उपलब्ध होणार आहे. पुणे-स्थित स्टार्ट-अपने चांदीच्या अतिसूक्ष्म कणांचा वापर करून हा अल्कोहोल विरहित, पाण्याचा समावेश असलेला, अ-ज्वलनशील आणि बिनविषारी हँड सॅनिटायझर विकसित केला आहे.
हँड सॅनिटायझरचा वारंवार वापर केल्यामुळे कोविड-19 महामारीच्या काळात अनेक लोकांना हात कोरडे पडण्याच्या समस्येला सतत तोंड द्यावे लागले आहे.
‘वुईइनोव्हेट-बायोसोल्युशन्स’ नामक या स्टार्ट-अप ने विकसित केलेला हँड सॅनिटायझर सूक्ष्मजीव विरोधी प्रक्रिया दीर्घकाळ सुरु ठेवतो. त्यामुळे तो पुनःपुन्हा लावण्याची गरज नसते. चांदीचे अतिसूक्ष्म कण संपर्कात येणाऱ्या सूक्ष्मजीवांचा नायनाट करण्यासाठी हळूहळू आणि सातत्याने चांदीच्या आयनांचा स्त्रोत सोडतात. हा सॅनिटायझर सर्वसामान्य वातावरणात साठवून ठेवता येतो.
या सॅनिटायझरने केंद्रीय औषध प्रमाणक नियंत्रण संस्थेने सॅनिटायझरसाठी मंजूर केलेली चाचणी यशस्वीरीत्या पूर्ण केली असून उच्च प्रतीची विषाणूनाशक क्षमता दर्शविली आहे.
‘वुईइनोव्हेट-बायोसोल्युशन्स’ या संस्थेला केंद्रीय विज्ञान आणि तंत्रज्ञान विभागाच्या अखत्यारीतील राष्ट्रीय विज्ञान आणि तंत्रज्ञान उद्योजकता विकास मंडळाकडून  ‘कवच 2020’ अनुदान मिळाले आहे आणि या संस्थेचे पुढील विकसन पुण्याच्या उद्योजकता विकास केंद्र  येथे झाले आहे. त्यांनी कोलॉईडल चांदीच्या द्रावणावर आधारित हँड सॅनिटायझर विकसित केला आहे. विषाणूमधील विशिष्ट RNA धाग्याचे संश्लेषण आणि विषाणूचे अंकुरण थांबविण्याच्या चांदीच्या सूक्ष्मकणांच्या क्षमतेचा वापर करून घेण्यावर हे तंत्रज्ञान आधारलेले आहे.
“या सॅनिटायझरबाबतच्या अभ्यासाबद्दल आम्हाला पूर्ण खात्री असून आता आम्ही या हँड सॅनिटायझरच्या विशिष्ट औषधी सूत्राला भारताच्या केंद्रीय औषध प्रमाणक नियंत्रण संस्थेकडून परवाना दिला जाण्याची वाट पाहत आहोत. अशा प्रकारचे नाविन्यपूर्ण संशोधन भारताला त्याच्या ‘आत्मनिर्भर भारत’ अभियानाच्या दिशेने वेगाने प्रगती करण्यास मदत करेल आणि भविष्यात अशा महामारीला तोंड देण्यासाठी देशाला स्वत्व टिकवून ठेवण्यासाठी सक्षम करेल,” असे या संस्थेच्या सह-संस्थापक आणि मुख्य परिचालन अधिकारी डॉ.अनुपमा इंजिनियर यांनी सांगितले.
चांदीचे अतिसूक्ष्म कण अत्यंत परिणामकारक विषाणूरोधक असल्याचे सिध्द झले आहे त्यामुळे हे कण एचआयव्ही, कावीळ, नागीण, फ्ल्यू आणि इतर अनेक प्राणघातक विषाणूंच्या विरोधात उपयुक्त ठरतात. नुकत्याच हाती आलेल्या अहवालातून असे सुचविण्यात आले आहे की, चांदीच्या अतिसूक्ष्म कणांतील काही घटक कोरोना विषाणूमधील विशिष्ट RNA धाग्याचे संश्लेषण आणि विषाणूचे अंकुरण थांबविण्यात यशस्वी ठरतात. ज्या गुणधर्मावर ‘वुईइनोव्हेटबायोसोल्युशन्स’ या संस्थेच्या हँड सॅनिटायझरचे तंत्रज्ञान आधारित आहे ती कोलॉईडल चांदी कोरोना विषाणूच्या पृष्ठभागावरील ग्लायकोप्रोटिन्सना अवरोध निर्माण करून विषाणूची वाढ आणि संसर्गक्षमता यांना प्रतिबंध करते आणि ज्यामुळे कोविड-19 संसर्गाच्या प्रसाराला अटकाव करता येतो.
या हँड सॅनिटायझरची विविध प्रकारच्या विषाणूंविरोधातील कार्यक्षमता तपासण्यासाठीचा अभ्यास सध्या सुरु आहे.
रेल्वे मंत्रालय
‘आझादी की रेल गाडी और स्टेशन्स’ सोहळ्याची सांगता 23 जुलै 2022 रोजी
रेल्वे मंत्री अश्विनी वैष्णव स्वातंत्र्य सैनिक आणि त्यांच्या कुटुंबीयांशी साधणार संवाद
सर्व रेल्वे विभागांचा सोहळ्यात समावेश
नवी दिल्ली, 21 जुलै 2022
भारतीय रेल्वे 23 जुलै 2022 रोजी ‘आझादी की रेल गाडी और स्टेशन्स’ या विशेष साप्ताहिक सोहळ्याचा सांगता समारोह आयोजित करणार आहे. रेल्वे मंत्री अश्विनी वैष्णव या कार्यक्रमाला उपस्थित राहतील. कार्यक्रमात ते स्वातंत्र्यसैनिक आणि त्यांच्या कुटुंबीयांशी दूरदृश्य प्रणालीद्वारे संवाद साधतील.
आझादी का अमृत महोत्सव उत्सवाचा एक भाग म्हणून, भारतीय रेल्वेने 18 जुलै ते 23 जुलै दरम्यान ‘आझादी की रेल गाडी और स्टेशन्स’ या आठवडाभर चालणाऱ्या उत्सवाचे आयोजन केले आहे. या कार्यक्रमादरम्यान, 75 चिन्हांकीत स्थानकांचे / 27 रेल्वे गाड्यांचे स्वातंत्र्य लढ्यातील महत्त्व दर्शवण्यात येणार आहे.
सांगता समारोहात सर्व क्षेत्र / विभाग त्यांच्या नामांकित स्थानकाद्वारे  दूरदृश्य प्रणाली मार्फत जोडले जातील. सर्व महाव्यवस्थापक दूरदृश्य प्रणालीमार्फत कार्यक्रमाला उपस्थित राहतील. या संदर्भात, रेल्वे बोर्डाने यापूर्वीच सर्व विभागीय रेल्वेच्या महाव्यवस्थापकांना पत्र लिहिले आहे.
कार्यक्रमाचे सर्व क्षेत्र/ विभागांमध्ये त्यांच्या नामांकित स्थानकाद्वारे  थेट प्रसारण करण्यात येईल.S.Thakur/S.Mukhedkar/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
संरक्षण मंत्रालय
संरक्षण राज्यमंत्र्यांनी पुणे येथील बीईएल-भारत इलेक्ट्रॉनिक्स लि. ला दिली भेट
संरक्षण राज्य मंत्री अजय भट्ट यांनी आज संरक्षण क्षेत्रातील नवरत्न कंपनी भारत इलेक्ट्रॉनिक्स लिमिटेडच्या पुणे स्थित कारखान्याला भेट दिली आणि लेझर सिस्टम, इलेक्ट्रॉनिक फ्यूज आणि अॅम्युनिशन, एनर्जी स्टोरेज उत्पादने आणि लढाऊ प्रणाली या क्षेत्रातील कारखान्याचे सामर्थ्य जाणून घेतले.
यावेळी राज्यमंत्र्यांसमोर बीईएलच्या संरक्षण आणि बिगर -संरक्षण या दोन्ही क्षेत्रातील उत्पादने आणि क्षमतांच्या विस्तृत श्रेणीबाबत सादरीकरण झाले. अजय भट्ट यांनी संपूर्ण कारखान्याची पाहणी केली . यावेळी त्यांना आर्टिलरी गन, लेझर उत्पादने , लिथियम बॅटरी निर्मिती आणि केमिकल, बायोलॉजिकल, रेडिओलॉजिकल आणि न्यूक्लियर  सिस्टम्स  च्या निर्मितीशी संबंधित अत्याधुनिक सुविधा दाखवण्यात आल्या.
संरक्षण राज्यमंत्र्यांच्या भेटीदरम्यान बीईएलचे मुख्य व्यवस्थापकीय संचालक भानु प्रकाश श्रीवास्तव आणि मुख्य व्यवस्थापक  जी एस एन मूर्ती उपस्थित होते.
उपराष्ट्रपती कार्यालय
‘वसुधैव कुटुंबकम’ संकल्पना भारतीय कुटुंब व्यवस्थेसाठी मार्गदर्शक-उपराष्ट्रपती
नवी दिल्ली, 15 नोव्हेंबर 2019
‘वसुधैव कुटुंबकम’ ही संकल्पना भारतीय कुटुंब व्यवस्थेसाठी प्राचीन काळापासून मार्गदर्शक असून आपली नैतिक आणि सामाजिक-सांस्कृतिक बंध या संकल्पनेभोवती गुंफलेले आहेत असे उपराष्ट्रपती एम. व्यंकय्या नायडू यांनी म्हटले आहे.
ते आज नवी दिल्लीत आंतरराष्ट्रीय जागतिक माता परिषदेच्या उद्घाटनप्रसंगी बोलत होते. मातृत्व साजरे करण्यासाठी ही परिषद आहे असे ते म्हणाले.
संपूर्ण जग मातांचे ऋणी असून जगात सर्व धर्म आणि प्रांतात मातांना विशेष स्थान आहे असे ते म्हणाले.
महिलांचा आदर आपल्या संस्कृतीच्या केंद्रस्थानी असल्याचे ते म्हणाले. महिलांची सुरक्षा आणि त्यांना समान दर्जा देण्यासाठी अधिक प्रयत्नांची गरज त्यांनी अधोरेखित केली.
B.Gokhale/S.Kane/P.Kor
(Visitor Counter : 116
गृह आणि शहरी व्यवहार मंत्रालय
अवजड उद्योग आणि सार्वजनिक उपक्रम मंत्र्यांच्या हस्ते आयसीएटी येथे नवीन परिक्षण सुविधेचे उद्घाटन
नवी दिल्ली, 8 नोव्हेंबर 2019
केंद्रीय अवजड उद्योग आणि सार्वजनिक उपक्रम मंत्री अरविंद सावंत यांनी आज आंतरराष्ट्रीय ऑटोमोटिव्ह तंत्रज्ञान केंद्रात नवीन परिक्षण सुविधेचे उद्घाटन केले. हायब्रीड इलेक्ट्रिक वाहनांच्या तांत्रिक लाभांबाबत माहिती देण्यासाठी तंत्रज्ञान प्रशंसा मोहिमेचे आयोजन करण्यात आले होते. देशासाठी धोरण आखताना भारताने ग्राहकांच्या स्थानिक गरजांवर लक्ष केंद्रीत करायला हवे असे सावंत यांनी यावेळी सांगितले. अन्य देशांसाठी सुसंगत असणारे उपाय भारतासाठी सुसंगत असू शकणार नाहीत यावर त्यांनी भर दिला. भारताकडे मोठ्या प्रमाणात मनुष्यबळ असून त्यांच्या रोजगार सुरक्षेकडे लक्ष द्यायला हवे असे ते म्हणाले. ई-कचऱ्याचे व्यवस्थापन ही मोठी समस्या बनली असून कच्च्या तेलाऐवजी लिथियमची आयात केली जावू नये असे मतही त्यांनी व्यक्त केले.
B.Gokhale/S.Kane/P.Malandkar
(Visitor Counter : 65
शिक्षण मंत्रालय
शिक्षण पर्व अंतर्गत उच्च शिक्षणाचे आंतरराष्ट्रीयीकरण विषयावर राष्ट्रीय वेबिनार
उच्च शिक्षण विभाग आणि विद्यापीठ अनुदान आयोग  यांच्या वतीने आज ` उच्च शिक्षणाचे आंतरराष्ट्रीयीकरण` विषयावर राष्ट्रीय वेबिनार आयोजित करण्यात आला होता. शालेय आणि उच्च शिक्षण क्षेत्र यामध्ये परिवर्तनवादी सुधारणा घडवून आणण्यासाठी भारत सरकारने अलिकडेच जाहीर केलेले राष्ट्रीय शिक्षण धोरण – २०२० मोठ्या प्रमाणात कार्य करीत आहे. शिक्षण मंत्रालयाच्या वतीने ८ सप्टेंबर २०२० पासून `शिक्षक पर्व`चा एक भाग म्हणून वेबिनारची मालिकेचे आयोजन केले जात आहे.
इंडियन इन्स्टिट्यूट ऑफ फॉरेन ट्रेडचे अध्यक्ष  प्रा. राकेश मोहन जोशी, निति आयोगाचे संचालक श्री अलोक मिश्रा, नॅशनल इन्स्टिट्यूट ऑफ टेक्नॉलॉजीचे माजी संचालक प्रा. आय. के. भट्ट , एसएएसटीआरए अभिमत विद्यापीठाचे कुलगुरू डॉ. एस. वैद्य सुब्रमण्यम आदी वेबिनारचे आमंत्रित वक्ते होते. यूजीसीच्या आंतरराष्ट्रीय सहकार सहसचिव डॉ. मंजू सिंह यांनी कार्यक्रमाचे संचालन केले.
भारताचे प्राचीन आणि समृद्ध शिक्षण आणि सांस्कृतिक वारसा यामध्ये परदेशातील विद्यार्थ्यांना आकर्षित करण्याची प्रचंड क्षमता आहे, असे प्रा. राकेश मोहन जोशी म्हणाले. आपला जागतिक पातळीवरील प्रसार वाढविण्यासाठी एचईआयएस  यांनी एकाच व्यासपीठावर समन्वित प्रयत्न करण्यावर त्यांनी भर दिला.
श्री अलोक मिश्रा यांनी तपशीलवार सादरीकरणात आंतरराष्ट्रीयीकरणाचे दिशादर्शक आणि रणनितीची गणना केली. भारतातील उच्च शिक्षणाचे आंतरराष्ट्रीयीकरण करण्यासाठी, श्री मिश्रा यांनी जागतिक स्तरावरील विद्यापीठांच्या परिसंस्थांवर, देश – विदेशात सांस्कृतिक संस्थाबद्ध वचनबद्धता आणि आंतरराष्ट्रीयीकरण यावर लक्ष केंद्रित केले.
आंतरराष्ट्रीयीकरणाकडे नेण्यासाठी धोरणात आपली संसाधने एकत्रित करण्यासाठी प्रयत्न करण्याच्या गरजेला डॉ. एस.वैद्य सुब्रमण्यम, यांनी अधोरेखित केले. पूर्णपणे प्रत्यक्ष उपस्थिती, सहकार्याद्वारे आणि ऑनलाइन शिक्षणाचे माध्यम या तीन पद्धतींद्वारे परदेशी शिक्षण संस्था भारतात प्रवेश करू शकतात असे डॉ. वैद्य सुब्रमण्यम यांनी सांगितले.
उच्च शिक्षणाच्या आंतरराष्ट्रीयीकरणाशी संबंधित चिंता दूर करण्यासाठी कार्यबल गठित करण्याच्या महत्त्वावर प्रा. आय. के. भट्ट यांनी भर दिला. प्रा. भट्ट यांनी पुढे आंतरराष्ट्रीयीकरणाच्या कार्यपद्धतीच्या गरजेला या निमित्ताने अधोरेखित केले. डॉ. सिंह यांनी वेबिनारमधील समृद्धता सारांशित करताना, समर्पित पोर्टलवरील अधिकृत माहितीसंग्रहावर भर दिला, क्रेडीट हस्तांतरण सुलभ करणे, दुहेरी, संयुक्त पदवी, दोन पदव्या, एचईआयची स्वायतत्ता आणि मंजुरी प्रक्रियेची सुलभता संबोधित करणे, आंतरराष्ट्रीय विद्यार्थ्यांच्यासाठी सुलभ आणि सुव्यवस्थित प्रवेश प्रक्रिया, सर्व एचईआय साठी आंतरराष्ट्रीय विद्यार्थ्यांचे कार्यालय यावर भर दिला.
शिक्षण, आंतरराष्ट्रीय संस्था, उद्योग आणि उच्च शिक्षण संस्था या वेबिनारमध्ये सहभागी झाल्या होत्या. सहभागींपैकी कित्येकांनी तज्ज्ञांच्या सादरीकरणावर आपली निरीक्षणे देखील नोंदविली.
M.Chopade/S.Shaikh/P.Kor
कौशल्य विकास आणि उद्यमशीलता मंत्रालय
कौशल्य विकास आणि उद्योजकता मंत्रालयाचे नवीन कौशल्य विस्तारित करण्यासाठी राज्यांना पत्र
6 महिन्यांपासून दोन वर्षांच्या कालावधीतील 13 नवीन अभ्यासक्रमांची घोषणा
नवी दिल्ली, 6 नोव्हेंबर 2020
युवा वर्गामध्ये नव्या युगातील कौशल्य विकसित करण्याचा उद्देशाने कौशल्य विकास व उद्योजकता मंत्रालयाने  राज्यांना आपल्या संबंधित प्रशिक्षण केंद्रांमध्ये नवीन कौशल्य अभ्यासक्रमांचा विस्तार करण्याचे आवाहन केले आहे. राज्यातील कुशल कामगारांच्या स्थानिक मागणीची पूर्तता करून ‘आत्मनिभार भारत’ बनवण्याच्या दिशेने बदलत असलेल्या डिजिटल तंत्रज्ञानाच्या युगानुसार राहणे आणि भारतीय कामगारांना राष्ट्रीय आणि आंतरराष्ट्रीय बाजारपेठ उपलब्ध करुन देणे, हे यामागील उद्दीष्ट आहे.
देशभरातील व्यावसायिक प्रशिक्षणांच्या विकासासाठी आणि समन्वय साधण्यासाठी एमएसडीईची डीजीटी, ही सर्वोच्च संस्था, नव्या प्रस्तावांच्या निर्मितीसाठी आणि अशा नवीन-युग अभ्यासक्रमांसाठी शिक्षक / प्रशिक्षकांना प्रशिक्षण देण्यासाठी राज्यांना सर्व शक्य तांत्रिक सहाय्य प्रदान करेल.
यासंदर्भात, डीजीटीने यापूर्वीच 13 राष्ट्रीय कौशल्य पात्रता आराखडा  अभ्यासक्रमांना परवानगी दिली आहे. डेटा विश्लेषक आणि शास्त्रज्ञ, तंत्रज्ञ मेकाट्रॉनिक्स, स्मार्ट एग्रीकल्चर, क्लाउड कम्प्यूटिंग, डिझाइनर्स, ब्लॉकचेन विशेषज्ञ, सॉफ्टवेअर आणि अॅप्लिकेशन डेव्हलपर, जिओनफॉरमॅटिक्स सहाय्यक, एआय आणि मशीन लर्निंग स्पेशॅलिस्ट, बिग डेटा स्पेशालिस्ट, रोबोटिक्स इंजिनियर्स आणि ई-कॉमर्स आणि समाजमाध्यम विशेषज्ञ यांचा यामध्ये समावेश आहे. या अभ्यासक्रमाचा कालावधी 6 महिन्यांपासून 2 वर्ष इतका आहे.
या उपक्रमाबद्दल बोलताना कौशल्य विकास आणि उद्योजकता मंत्री डॉ. महेंद्र नाथ पांडे म्हणाले, तंत्रज्ञान क्रांतीची नवीन लाट नोकरीचे स्वरूप बदलण्यासाठी तयार झाली आहे आणि या बदलत्या काळाच्या अनुषंगाने पुढे जाण्यासाठी आपण कौशल्य हाती घेण्याची गरज आहे. भविष्यातील उद्योगांच्या मागण्या पूर्ण केल्या पाहिजेत.
आधुनिक तंत्रज्ञानासंदर्भात उद्योग आणि प्रशिक्षणाच्या आवश्यकतेशी जुळवून घेण्याच्या प्रयत्नांमध्ये डीजीटीने 21 व्या शतकाच्या डिजिटल कौशल्य प्रशिक्षण कार्यक्रमांना उद्योग 4.0 क्रांतीनुसार चालना देण्यासाठी तंत्रज्ञान कंपन्यांसह विविध सामंजस्य करार केले आहेत. यात आयबीएम इंडिया प्रायव्हेट लि., एसएपी इंडिया, मायक्रोसॉफ्ट कॉर्पोरेशन  लि., नॅसकॉम, क्वेस्ट अलायन्स, एक्सेंचर आणि सिस्को या प्रमुख कंपन्या आहेत.S.Thakur/S.Tupe/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 90